قره‌قیشلاق شرقدن کنگرلی کندی، غربدن سلطان‌احمد کندی، شیمالدان یالقیز آغاج کندی و گونئیدن آغ‌زیارت کندی ایله احاطه‌لنیر. بو کندین آدی ایکی حیصه‌دن عیبارتدیر (قره‌) و (قیشلاق). قیشلاقین آنلامی بو گون بیزیم اوچون داها آیدین و بللی‌دیر. بو آدین معناسی ائللرین قیش فصلینده قالدیغی یئرلردیر. آما  " قره‌ "  سؤزو بو گونکو تورک دیلینده ایلک نظرده رنگی بیلدیرسه ده، اسکی تاریخده داها آرتیق معناسی و آنلامی وار ایدی. قره‌ بؤیوکلوک، چتینلیک و یا یوکسک اولماق آنلامیندا ایشله‌دیلیردی. بو باخیمدان قره‌قیشلاق - بؤیوک قیشلاق معناسی کسب ائدیر.